“Tolibon” afg‘onistonliklarga TikTok va PUBG o‘yinini taqiqladi

Afg‘oniston hokimiyati tepasidagi “Tolibon” harakati aholiga TikTok ijtimoiy tarmog‘iga, shuningdek, PlayerUnknown’s Battlegrounds (PUBG) kompyuter o‘yiniga kirishni taqiqladi. Bu haqda 21-aprel kuni harakatning rasmiy vakili Inomulla Samangoniy o‘zining Twitter’dagi sahifasida ma’lum qildi.

“Aloqa va axborot texnologiyalari vazirligidan yosh avlodni chalg‘ituvchi PUBG va TikTok nomli dasturlarni bloklash talab etiladi”, — dedi Samangoniy o‘z postida.
Bundan tashqari, AAT vazirligiga axloqsiz mazmundagi kanal va ko‘rsatuvlar faoliyatiga chek qo‘yish topshirilgan.
TikTok — asosiy auditoriyasi yoshlar bo‘lgan platforma: foydalanuvchilarning o‘rtacha yoshi 20-24 yoshni tashkil qiladi. Ushbu ijtimoiy tarmoq Xitoyda ishlab chiqarilgan va u yerda eng ko‘p ommalashgan. Shuningdek, undan foydalanuvchilar soni bo‘yicha yetakchi davlatlar qatorida Afg‘onistonning qo‘shnisi Pokiston ham bor — u yerda 19 milliondan ortiq faol foydalanuvchi ro‘yxatga olingan.
34 millionga yaqin aholi yashaydigan Afg‘onistonda esa TikTok’da 300 mingga yaqin faol foydalanuvchi ro‘yxatga olingan.
Ma’lumotlarga ko‘ra, afg‘onistonlik TikTok foydalanuvchilari orasida ko‘plab “Tolibon” a’zolari ham bor. Ular turli xarakterdagi videolarni yuklaydi — harbiy harakatlarni tasvirga olishdan tortib kundalik eskizlargacha.
PUBG jangovar o‘yini ham yoshlar orasida keng ommalashgan.
Avvalroq “Tolibon” butun Afg‘oniston hududida ko‘knori yetishtirish va giyohvand moddalar ishlab chiqarishni taqiqlagandi. Bunga rioya etmagan shaxslar shariat qonunlari bo‘yicha sud qilinadi, aniqlangan hosil esa zudlik bilan yo‘q qilinadi.